Fid-9 ta' Ġunju, il-ministri għall-ġustizzja tal-UE ddiskutew aktar titjib għall-ġustizzja kriminali fiċ-ċiberspazju. Huma adottaw żewġ settijiet ta' konklużjonijiet li stabbilixxew miżuri prattiċi biex titjieb il-kooperazzjoni, kif ukoll skeda ta' żmien għal aktar azzjoni. Il-ministru van der Steur, mill-presidenza Netherlandiża, qal: "Il-progress f'dawn l-oqsma ser jikkontribwixxi għall-iżgurar u l-ksib ta' evidenza elettronika b'mod aktar effettiv, li huma ta' importanza kbira biex tissaħħaħ il-ġlieda kontra t-terroriżmu u attivitajiet kriminali oħra fi jew permess tal-użu taċ-ċiberspazju." Konklużjonijiet tal-Kunsill dwar it-titjib tal-ġustizzja kriminali fiċ-ċiberspazju Il-konklużjonijiet dwar it-titjib tal-ġustizzja kriminali fiċ-ċiberspazju jistabbilixxu miżuri konkreti għas-segwitu u l-azzjoni futuri fi tliet oqsma ta' ħidma prinċipali: l-iffaċilitar tal-proċedimenti tal-assistenza legali reċiproka (MLA) , u fejn applikabbli, ir-rikonoxximent reċiproku relatat maċ-ċiberspazju permezz tal-użu ta' formoli u għodod elettroniċi. it-titjib tal-kooperazzjoni mal-fornituri tas-servizzi , permezz tal-iżvilupp ta' qafas komuni (pereżempju bl-użu ta' formoli u għodod allinjati) magħhom biex jintalbu kategoriji speċifiċi ta' data; u it-tnedija ta' proċess ta' riflessjoni dwar fatturi ta' konnessjoni possibbli għall-ġurisdizzjoni tal-infurzar fiċ-ċiberspazju. Filwaqt li xi miżuri identifikati fil-konklużjonijiet jistgħu jiġu implimentati minnufih, oħrajn jeħtieġu aktar riflessjoni u gwida politika. Minħabba f'hekk, il-ministri kellhom dibattitu ta' orjentazzjoni dwar żewġ kwistjonijiet speċifiċi, b'mod partikolari: ir-raġunijiet possibbli għall-ġurisdizzjoni tal-infurzar li jistgħu jiġu applikati fiċ-ċiberspazju, pereżempju r-raġunijiet li fuqhom l-awtoritajiet rilevanti jistgħu jieħdu miżura ta' investigazzjoni fiċ-ċiberspazju, meta oqfsa attwali ma jkunux biżżejjed, bħal f'każijiet fejn evidenza elettronika rilevanti tkun moħbija jew tiġi trasferita b'mod rapidu bejn il-ġurisdizzjonijiet; u trattament differenzjat ta' kategoriji speċifiċi ta' data fi proċedimenti kriminali - jiġifieri l-mod kif approċċ differenzjat - bejn data mhux tal-kontenut (tal-abbonat jew tat-traffiku) jew data tal-kontenut jew bejn data fil-ħin reali jew maħżuna - jaffettwa l-qafas legali nazzjonali tagħhom, liema elementi jkunu rilevanti għal approċċ komuni tal-UE u liema miżuri jistgħu jiġu kkunsidrati f'dan ir-rigward. Il-Kunsill talab lill-Kummissjoni tippreżenta riżultati tanġibbli dwar it-tliet linji ta' ħidma sa Ġunju 2017. Konklużjonijiet tal-Kunsill dwar in-Netwerk Ġudizzjarju Ewropew taċ-Ċiberkriminalità Il-konklużjonijiet jifformalizzaw u jsaħħu n-netwerk tal-awtoritajiet u l-esperti ġudizzjarji fil-qasam taċ-ċiberkriminalità, appoġġati mill-Eurojust. L-objettiv tan-netwerk hu li jiffaċilita l-iskambju ta' għarfien espert, l-aħjar prattiki u għarfien u esperjenza rilevanti oħra dwar l-investigazzjoni u l-prosekuzzjoni taċ-ċiberkriminalità. Kuntest Il-ministri esprimew appoġġ politiku f'Diċembru 2015, u fil-laqgħa informali tal-ministri tas-26 ta' Jannar 2016 f'Amsterdam, biex jiġu żviluppati soluzzjonijiet li jippermettu investigazzjonijiet effettivi fiċ-ċiberspazju. Wara l-attakki terroristiċi fi Brussell tat-22 ta' Marzu 2016, il-Ministri għall-Ġustizzja u Affarijiet Interni enfasizzaw b'mod konġunt il-ħtieġa li jiġu indirizzati dawn il-kwistjonijiet bħala prijorità. Konklużjonijiet tal-Kunsill dwar it-titjib tal-ġustizzja kriminali fiċ-ċiberspazju Din ir-riżorsa bħalissa hi disponibbli biss bil-lingwa jew il-lingwi li ġejjin: Konklużjonijiet tal-Kunsill dwar in-Netwerk Ġudizzjarju Ewropew taċ-Ċiberkriminalità Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa